ไทยเบฟฯ ปลุกตำนานนำ้ซ่า เลี้ยวขวาเจอซาสี่
ใครที่เกิดทันก่อนยุค Y2K คงพอคุ้นเคยกับสโลแกนติดหูจากโฆษณาน้ำซ่าชื่อดังแถบบ้านเราอย่าง เลี้ยวขวาเจอซาสี่ กันได้ และล่าสุดแฟนๆ รูทเบียร์ในตำนานก็ได้เฮกันอีกครั้ง เมื่อบริษัท ไทยดริ้งค์ จำกัด ในเครือบริษัท ไทยเบฟเวอเรจ จำกัด (มหาชน) ได้ปลุกความซ่าของ ซาสี่ ให้กลับมาคืนตลาดอีกครั้งซาสี่ เป็นเครื่องดื่มน้ำอัดลมรสรูทเบียร์ที่โด่งดังไปทั่วประเทศในแถบเอเชียตะวันออกเฉียงใต้ โดยแบรนด์เป็นที่รู้จักกันดีในสมัยที่รูทเบียร์นั้นโด่งดังฮอตฮิตจนวัยรุ่นยุคหนึ่งถึงกับต้องแห่กันไปสั่งรูทเบียร์แกล้มกับวาฟเฟิลที่ร้าน A&W สาขาสยามสแควร์ (ติดน้ำพุสยามในขณะนั้น) กันมาแล้วน้ำอัดลมซาสี่หายไปจากตลาดในไทยนับตั้งแต่ปี 2543 จนกลับมาอีกครั้งในแบบขวดที่ร้านสะดวกซื้ออย่าง 7-11 ที่ทำการจัดจำหน่ายโดย F&N Group ซึ่งเป็นบริษัทในเครือของไทยเบฟเวอเรจเหตุผลของการปลุกชีพแบรนด์ในอดีตกลับมาทำตลาดอีกครั้งนั้น นางเจษฎากร โคชส์ รองกรรมการผู้อำนวยการ สายงานการตลาด บริษัท ไทยดริ้งค์ จำกัด ในฐานะบริษัทในเครือของไทยเบฟเวอเรจเผยว่า เนื่องจากเห็นการเติบโตของตลาดรูทเบียร์ที่เติบโตต่อเนื่อง 16% โดยเฉพาะในร้านสะดวกซื้อ ซึ่งตลาดโตมากถึง 24% ไทยดริ้งค์จึงตัดสินใจนำซาสี่กลับมาทวงคืนความนิยมในตลาดน้ำอัดลมอีกครั้ง โดยเน้นตลาดไปที่กลุ่มวัยรุ่นจนถึงวัยทำงานที่นิยมรสชาติที่แตกต่างจากตลาดทั่วไป แน่นอนว่ารวมถึงกลุ่มแฟนๆ ที่คิดถึงรสชาติของรูทเบียร์ชื่อดังในอดีตเช่นกัน ใครที่อยากย้อนวัยนึกถึงอดีตหรือแค่อยากจิบน้ำรูทเบียร์เย็นชื่นใจ สามารถแวะไปจิบ ซาสี่ ขวดไซส์ 250 มิลลิลิตร ในราคา 12 บาทกันได้ที่ 7-11 ทุกสาขา พิสูจน์อักษร: ภาสิณี เพิ่มพันธุ์พงศ์อ้างอิง:
ไทยเบฟเวอเรจนำน้ำอัดลมรูทเบียร์ในอดีตอย่าง ซาสี่ กลับมาคืนตลาด โดยสามารถแวะไปจิบซาสี่แบบขวดไซส์ 250 มิลลิลิตร ในราคา 12 บาทกันได้ที่ 7-11 ทุกสาขา